CELEX: 32019D1202
Language: sk
Date: 2019-07-12 00:00:00
Title: Vykonávacie rozhodnutie Komisie (EÚ) 2019/1202 z 12. júla 2019 o harmonizovaných normách pre zariadenia a ochranné systémy určené na použitie v potenciálne výbušnej atmosfére vypracovaných na podporu smernice Európskeho parlamentu a Rady 2014/34/EÚ

15.7.2019   
               
               
                  SK
               
               
                  Úradný vestník Európskej únie
               
               
                  L 189/71
               
            
         VYKONÁVACIE ROZHODNUTIE KOMISIE (EÚ) 2019/1202
         z 12. júla 2019
         o harmonizovaných normách pre zariadenia a ochranné systémy určené na použitie v potenciálne výbušnej atmosfére vypracovaných na podporu smernice Európskeho parlamentu a Rady 2014/34/EÚ
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1025/2012 z 25. októbra 2012 o európskej normalizácii, ktorým sa menia a dopĺňajú smernice Rady 89/686/EHS a 93/15/EHS a smernice Európskeho parlamentu a Rady 94/9/ES, 94/25/ES, 95/16/ES, 97/23/ES, 98/34/ES, 2004/22/ES, 2007/23/ES, 2009/23/ES a 2009/105/ES a ktorým sa zrušuje rozhodnutie Rady 87/95/EHS a rozhodnutie Európskeho parlamentu a Rady č. 1673/2006/ES (1), a najmä na jeho článok 10 ods. 6,
         keďže:
         
                     (1)
                  
                  
                     V súlade s článkom 12 smernice Európskeho parlamentu a Rady 2014/34/EÚ (2) výrobky, ktoré sú v zhode s harmonizovanými normami alebo ich časťami, na ktoré boli uverejnené odkazy v Úradnom vestníku Európskej únie, sa považujú za výrobky, ktoré sú v zhode so základnými požiadavkami na ochranu zdravia a bezpečnosť stanovenými v prílohe II k tejto smernici, na ktoré sa tieto normy alebo ich časti vzťahujú.
                  
               
                     (2)
                  
                  
                     Listom BC/CEN/46-92 – BC/CLC/05-92 z 12. decembra 1994 Komisia požiadala CEN a CENELEC o vypracovanie a revíziu harmonizovaných noriem na podporu smernice Európskeho parlamentu a Rady 94/9/ES (3). Uvedená smernica bola nahradená smernicou 2014/34/EÚ bez zmeny základných požiadaviek na ochranu zdravia a bezpečnosť stanovených v prílohe II k smernici 94/9/ES.
                  
               
                     (3)
                  
                  
                     Od CEN a CENELEC sa najmä požadovalo, aby vypracovali normu týkajúcu sa konštrukcie a testovania zariadení na použitie v potenciálne výbušnej atmosfére – časť 0: všeobecné požiadavky, ako sa stanovuje v kapitole I.1 programu normalizácie dohodnutého medzi CEN, CENELEC a Komisiou a pripojeného k žiadosti BC/CEN/46-92 – BC/CLC/05-92. Okrem toho boli CEN a CENELEC požiadané, aby zrevidovali existujúce normy s cieľom zosúladiť ich so základnými požiadavkami na ochranu zdravia a bezpečnosť stanovenými v smernici 94/9/ES.
                  
               
                     (4)
                  
                  
                     Na základe žiadosti BC/CEN/46-92 – BC/CLC/05-92 CENELEC zrevidoval normu „EN 60079-0:2012 + A11:2013 Výbušná atmosféra – Časť 0: Zariadenie – Všeobecné požiadavky (zmenená norma IEC 60079-0:2011 + IS1:2013)“. Po tejto revízii CENELEC predložil Komisii normu „EN IEC 60079-0:2018: Výbušná atmosféra – Časť 0: Zariadenie – Všeobecné požiadavky (IEC 60079-0:2017)“.
                  
               
                     (5)
                  
                  
                     Komisia spolu s výborom CENELEC posúdili, či je norma „EN IEC 60079-0:2018“, ktorú vypracoval CENELEC, v súlade so žiadosťou BC/CEN/46-92 – BC/CLC/05-92.
                  
               
                     (6)
                  
                  
                     Norma „EN IEC 60079-0:2018“ spĺňa požiadavky, na ktoré sa má vzťahovať a ktoré sú stanovené v prílohe II k smernici 2014/34/EÚ. Je preto vhodné uverejniť odkaz na túto normu v Úradnom vestníku Európskej únie.
                  
               
                     (7)
                  
                  
                     Norma „EN IEC 60079-0:2018“ nahrádza normu „EN 60079-0:2012“. Je preto vhodné vypustiť odkaz na normu „EN 60079-0:2012“ z Úradného vestníka Európskej únie. S cieľom poskytnúť výrobcom dostatočný čas, aby sa pripravili na uplatňovanie revidovanej normy, vypustenie odkazu na normu „EN 60079-0:2012“ treba odsunúť.
                  
               
                     (8)
                  
                  
                     Dodržiavanie harmonizovanej normy vytvára predpoklad súladu s príslušnými základnými požiadavkami stanovenými v harmonizačných právnych predpisoch Únie odo dňa uverejnenia odkazu na takúto normu v Úradnom vestníku Európskej únie. Toto rozhodnutie by preto malo nadobudnúť účinnosť dňom jeho uverejnenia,
                  
               PRIJALA TOTO ROZHODNUTIE:
         
            Článok 1
            Odkaz na harmonizovanú normu „EN IEC 60079-0:2018, Výbušná atmosféra – Časť 0: Zariadenie – Všeobecné požiadavky (IEC 60079-0:2017)“ vypracovanú na podporu smernice 2014/34/EÚ sa týmto uverejňuje v Úradnom vestníku Európskej únie.
         
         
            Článok 2
            Odkaz na harmonizovanú normu „EN 60079-0:2012 + A11:2013, Výbušná atmosféra – Časť 0: Zariadenie – Všeobecné požiadavky (zmenená norma IEC 60079-0:2011 + IS1:2013)“ vypracovanú na podporu smernice 2014/34/EÚ sa týmto od 6. júla 2021 vypúšťa z Úradného vestníka Európskej únie.
         
         
            Článok 3
            Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
         
         
            V Bruseli 12. júla 2019
            
               
                  Za Komisiu
               
               
                  predseda
               
               Jean-Claude JUNCKER
            
         
         
            (1)  Ú. v. EÚ L 316, 14.11.2012, s. 12
         
         
            (2)  Smernica Európskeho parlamentu a Rady 2014/34/EÚ z 26. februára 2014 o harmonizácii právnych predpisov členských štátov týkajúcich sa zariadení a ochranných systémov určených na použitie v potenciálne výbušnej atmosfére (Ú. v. EÚ L 96, 29.3.2014, s. 309).
         
            (3)  Smernica Európskeho parlamentu a Rady 94/9/ES z 23. marca 1994 o aproximácii vnútroštátnych právnych predpisov členských štátov, týkajúcich sa zariadení a ochranných systémov určených na použitie v potenciálne výbušnej atmosfére (Ú. v. ES L 100, 19.4.1994, s. 1).